REGOLAMENT TAL-KUMMISSJONI (KE) Nru 1000/2007
tad-29 ta’ Awwissu 2007
li jemenda r-Regolament (KE) Nru 831/2002 li jimplimenta r-Regolament tal-Kunsill (KE) Nru 322/97 dwar l-Istatistika Komunitarja, rigward l-aċċess għal data kunfidenzjali għal għanijiet xjentifiċi
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 322/97 tas-17 ta’ Frar 1997 dwar l-Istatistika Komunitarja (1), u b’mod partikolari l-Artikolu 20 tiegħu,
Billi:
(1)
Ir-Regolament tal-Kummissjoni (KE) Nru 831/2002 (2) jistabbilixxi, bl-għan li jintlaħqu konklużjonijiet statistiċi għal skopijiet xjentifiċi, il-kundizzjonijiet li bihom jista’ jingħata l-aċċess għal data kunfidenzjali mgħoddija lill-awtorità tal-Komunità. Dan jelenka l-kategoriji ta’ korpi li r-riċerkaturi tagħhom jistgħu jingħataw aċċess tali, filwaqt li jagħmel distinzjoni bejn korpi li huma direttament ammissibbli u korpi li saru ammissibbli wara li rċevew l-opinjoni tal-Kumitat dwar il-Kunfidenzjalità ta’ l-Istatistika. Jelenka wkoll l-istħarriġ u għejun ta’ data differenti li għalihom huwa japplika.
(2)
Ir-riċerka xjentifika sikwit titwettaq minn unitajiet jew dipartimenti f’istituti nazzjonali ta’ l-istatistika u fil-banek ċentrali nazzjonali ta’ l-Istati Membri u fil-Bank Ċentrali Ewropew (BĊE). Dawn il-korpi jipprovdu l-garanziji xierqa rigward it-trattament kunfidenzjali u l-ħarsien tad-data u l-għan strettament xjentifiku ta’ l-aċċess. Għalhekk għandhom jitqiesu wkoll bħala korpi li huma direttament ammissibbli.
(3)
Hemm talba dejjem tikber minn riċerkaturi u mill-komunità xjentifika b’mod ġenerali biex ikun hemm aċċess ukoll għal skopijiet xjentifiċi għal data kunfidenzjali mill-Istħarriġ dwar l-Edukazzjoni ta’ l-Adulti (SEA). Is-SEA jkopri t-tagħrif dwar it-tendenzi kumplessi ta’ parteċipazzjoni mill-adulti fl-edukazzjoni u t-taħriġ, l-aċċess għal tagħrif dwar opportunitajiet ta’ tagħlim u l-profil ta’ parteċipanti u dawk mhux parteċipanti (eż. sfond soċjo-ekonomiku, raġuni għat-tagħlim, ostakli, attitudnijiet, awtovalutazzjoni tal-ħiliet fil-lingwi u fit-TIK). Għalhekk dan l-istħarriġ għandu jiżdied mal-lista fir-Regolament (KE) Nru 831/2002.
(4)
Il-kundizzjonijiet stipulati fir-Regolament (KE) Nru 831/2002 saru wkoll applikabbli għall-aċċess għal skopijiet xjentifiċi għal data kunfidenzjali mill-Istatistika ta’ l-Unjoni Ewropea dwar id-Dħul u l-Kundizzjonijiet ta’ l-Għajxien (UE-SILC), mir-Regolament (KE) Nru 1177/2003 tal-Parlament Ewropew u tal-Kunsill tas-16 ta’ Ġunju 2003 rigward l-istatistika Komunitarja dwar id-dħul u l-kundizzjonijiet ta’ l-għajxien (UE-SILC) (3). Madankollu l-UE-SILC ma jissemmiex fir-Regolament (KE) Nru 831/2002. Għal raġunijiet ta’ ċarezza, l-UE-SILC għandu għalhekk jiżdied mal-lista fir-Regolament (KE) Nru 831/2002.
(5)
Ir-Regolament (KE) Nru 831/2002 għandu għalhekk jiġi emendat skond dan.
(6)
Il-miżuri stipulati f’dan ir-Regolament huma skond l-opinjoni tal-Kumitat dwar il-Kunfidenzjalità ta’ l-Istatistika,
ADOTTAT DAN IR-REGOLAMENT:
Artikolu 1
Ir-Regolament (KE) Nru 831/2002 huwa emendat kif ġej:
1.
Fl-Artikolu 3, il-paragrafu 1 jinbidel b’dan li ġej:
“1. L-aċċess għal data kunfidenzjali jista’ jingħata mill-awtorità Komunitarja lil riċerkaturi ta’ korpi li jaqgħu fil-kategoriji li ġejjin:
(a)
universitajiet u organizzazzjonijiet oħra ta’ edukazzjoni ogħla stabbiliti skond il-liġi Komunitarja jew il-liġi ta’ Stat Membru;
(b)
organizzazzjonijiet jew istituzzjonijiet għal riċerka xjentifika stabbiliti skond il-liġi Komunitarja jew il-liġi ta’ Stat Membru;
(ċ)
istituti nazzjonali ta’ l-istatistika ta’ l-Istati Membri;
(d)
il-Bank Ċentrali Ewropew u l-banek ċentrali nazzjonali ta’ l-Istati Membri;
(e)
aġenziji, organizzazzjonijiet u istituzzjonijiet oħra, wara li jkunu rċevew l-opinjoni tal-Kumitat dwar il-Kunfidenzjalità ta’ l-Istatistika, skond il-proċedura stipulata fl-Artikolu 20(2) tar-Regolament (KE) Nru 322/97.”
2.
Fl-Artikolu 5, il-paragrafu 1 jinbidel b’dan li ġej:
“1. L-awtorità Komunitarja tista’ tagħti aċċess fil-post tagħha għal data kunfidenzjali miksuba mill-istħarriġ jew mill-għejun ta’ data ta’ statistika li ġejjin:
-
Bord dwar l-Affarijiet Domestiċi tal-Komunità Ewropea,
-
Stħarriġ dwar il-Forza tax-Xogħol,
-
Stħarriġ dwar l-Innovazzjoni Komunitarja,
-
Stħarriġ dwar it-Taħriġ Vokazzjonali Kontinwu,
-
Stħarriġ dwar l-Istruttura tal-Qligħ,
-
Statistika ta’ l-Unjoni Ewropea dwar id-Dħul u l-Kundizzjonijiet ta’ l-Għajxien,
-
Stħarriġ dwar l-Edukazzjoni ta’ l-Adulti.
Madankollu, fuq it-talba ta’ l-awtorità nazzjonali li pprovdiet id-data, l-aċċess għad-data minn din l-awtorità nazzjonali m’għandux jingħata għal proġett speċifiku ta’ riċerka.”
3.
Fl-Artikolu 6, il-paragrafu 1 huwa mibdul b’dan li ġej:
“1. L-awtorità Komunitarja tista’ toħroġ settijiet ta’ mikrodata anonimizzata miksuba mill-istħarriġ jew mill-għejun ta’ data ta’ statistika li ġejjin:
-
Bord dwar l-Affarijiet Domestiċi tal-Komunità Ewropea,
-
Stħarriġ dwar il-Forza tax-Xogħol,
-
Stħarriġ dwar l-Innovazzjoni Komunitarja,
-
Stħarriġ dwar it-Taħriġ Vokazzjonali Kontinwu,
-
Stħarriġ dwar l-Istruttura tal-Qligħ,
-
Statistika ta’ l-Unjoni Ewropea dwar id-Dħul u l-Kundizzjonijiet ta’ l-Għajxien,
-
Stħarriġ dwar l-Edukazzjoni ta’ l-Adulti.
Madankollu, fuq it-talba ta’ l-awtorità nazzjonali li pprovdiet id-data, l-aċċess għad-data minn din l-awtorità nazzjonali m’għandux jingħata għal proġett speċifiku ta’ riċerka.”
Artikolu 2
Dan ir-Regolament għandu jidħol fis-seħħ fl-għoxrin jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 29 ta’ Awwissu 2007.